
REZUMAT 


Prin demersul meu, încerc să surprind episoade relevante din efervescenta viață muzicală 
clujeană în interbelic (înnobilată de recitalurile enesciene), urmând câteva etape biografice și 
secvențe din activitatea componistică (instrumentală, camerală și simfonică), dar și 
muzicologică a bănăţeanului Vasile Ijac (1899-1975), desăvârșit profesional la școala 
componistică a Conservatorului clujean - unde a studiat cu maestrul Marțian Negrea -—, 
împlinit didactic la Conservatorul timișorean. Totodată, sunt evocate instituţiile 
preuniversitare clujene unde a activat ca dascăl și sunt extrase pasaje semnificative din 
cronicile publicate în paginile unor periodice locale, care au darul de a întregi atmosfera de 
elevată spiritualitate a unui burg cosmopolit, cu o opulentă tradiţie culturală. Aprecierile lui 
Nicolae Ursu, corifeu al folcloristicii naţionale, un reprezentant proeminent al artei 
componistice și dirijorale corale românești, prezent în acei ani la Cluj, conturează cu acuratețe 
muzicologică, într-un profund spirit analitic personalitatea lui Vasile Ijac, părintele 
simfonismului bănăţean, fost învățăcel în orașul luminilor, la Schola Cantorum, laureat al 
Premiului Naţional de Compoziţie „George Enescu”. 

Cuvinte cheie: Vasile Ijac, Conservatorul din Cluj, Filarmonica din Cluj, Marțian Negrea, 
Timişoara, Nicolae Ursu 


Odată cu debutul anului universitar 1936-1937, viaţa spirituală timişoreană 
se îmbogăţea prin apariţia unui nou muzician, fiu al Banatului, absolvent, în 1928, 
al Conservatorului de Muzică şi Artă Dramatică din Cluj, secţia teorie-compoziţie 
(cu o activitate episodică, între 1922 şi 1924, în Corul Operei Române!, după un prim 
stagiu didactic petrecut în învăţământul elementar, la şcoala primară din comuna 
caraş-severineană Teregova?, ca învăţător titular definitiv, între 1919 şi 1922). 
După câteva experienţe didactice în învăţământul liceal caransebeşean (profesor de 
muzică suplinitor, în anul şcolar 1924-1925, la Liceul „Traian Doda”, când 
întrerupsese, temporar, cursurile conservatorului) şi clujean (Liceul „Tarbut”, 
1925-1926, Şcoala Normală de Băieți, 1926-1927, şi Aşezământul pentru Ocrotirea 
Orbilor, în 1927-1936, unde a predat muzică vocală şi instrumentală), lui Vasile Ijac 


1 Potrivit mărturisirii sale, activitatea, în paralel, la cele două instituţii era impusă de imperioase cerinţe 
pecuniare. Vasile Ijac nu a mai avut prilejul să colaboreze cu Traian Grozăvescu, solistul Operei clujene, 
care fusese demis după incidentul din 23 ianuarie 1922, când refuzase distribuirea în două roluri, în două 
spectacole ce urmau să se desfăşoare în aceeaşi seară. În cele două stagiuni petrecute pe scena Operei, în 
calitate de corist (maestru de cor era Hermann Klee), V. Ijac s-a aflat în compania lui Sava Golumba şi a 
lui Liviu Roman, dar a avut şi privilegiul de a asculta evoluţiile solistice ale sopranei Ana Rozsa-Vasiliu 
(originară din Buziaş) şi ale baritonului Laurian Nicorescu, născut în comuna Jabăr (lângă Lugoj), de care 
îl va lega, mai târziu, o relaţie de rudenie, prin viitoarea sa soţie Zina Maria Miloia-Magdu 
(cf. Constantin-Tufan Stan, Laurian Nicorescu — compozitorul și artistul liric, Editura Anthropos, Timișoara, 
2008; Constantin-Tufan Stan, Mihail Bejan — autorul primei traduceri în limba română a „Cronicii notarului 
anonim al regelui Bela”, Editura Eurostampa, Timişoara, 2012; Constantin-Tufan Stan, Vasile Ijac. Părintele 
simfonismului bănăţean, Editura Eurostampa, Timişoara, 2013). 

2 În comuna Teregova îşi are obârşia tatăl tenorului Traian Grozăvescu, Constantin (Costi), dar şi un 
remarcabil profesor şi dirijor de cor contemporan, Nicolae Bica (n. 1943). 

i se oferea oportunitatea de a ocupa, prin concurs, un post de profesor la Catedra de 
Teorie-solfegiu a Conservatorului Municipal din Timişoara, instituţie aflată sub 
tutela administrativă a Primăriei. Accederea sa în corpul de elită al învăţământului 
muzical timişorean a fost acceptată, de la început, cu respect de colegi, de publicul 
meloman. Numele său, o speranţă pentru viitorul şcolii componistice româneşti, 
fusese deja vehiculat la Radio Bucureşti (prin difuzarea Rapsodiei române, în 1932, 
în interpretarea Orchestrei Radiodifuziunii, sub bagheta lui George Simonis), 
în presa timişoreană, dar şi în paginile unor publicaţii clujene (Patria, Societatea de 
mâine), în cuprinsul cărora creaţiile tânărului muzician generaseră reacţii extrem de 
favorabile. 

Prezent în acei ani la Cluj, Nicolae Ursu îi schitțase un entuziast portret 
componistic, demers prilejuit de recenzia primului caiet de miniaturi pianistice 
(Hedonisme, op. 13, pentru pian solo) din ciclul Clipe vesele (Editura Schildkraut, Cluj, 
1933), sesizând complexitatea şi originalitatea limbajului său muzical, format şi 
consolidat, la Paris, în climatul austerităţii clasicizante de la Schola Cantorum 
(augmentat în urma unor călătorii de studiu în Austria, Germania şi Ungaria), dar 
şi în contextul manifestărilor debordante ale exponenţilor curentelor moderniste, 
de factură postimpresionistă, pe scenele consacrate din oraşul luminilor (ljac se 
familiarizase cu sonorităţile creaţiilor unor reprezentanţi ai Grupului celor Şase, 
Arthur Honegger şi Darius Milhaud, dar şi cu cele ale lui Paul Dukas şi Maurice 
Ravel, care dominau, prin puternica lor personalitate, viaţa concertistică pariziană)“: 


„Nu este o surpriză, pentru puţinii prieteni şi cunoscuţii mai de aproape, 
ieşirea în public a tânărului compozitor Vasile Ijac. Căci prin modestia sa 
caracteristică, dublată totuşi de o sigură încredere în sine, prin seriozitatea 
pregătirii sale speciale — întâi la Conservatorul din Cluj, cu cunoscutul 
compozitor şi profesor Marțian Negrea, apoi cu regretatul compozitor de 
notorietate mondială Vincent d'Indy, la Schola Cantorum din Paris — şi a 
cunoştinţelor completate în clasicul centru muzical Viena —, a dat suficiente 
asigurări că, în curând, va apărea în mod demn pe firmamentul muzicii 
româneşti, spre a-şi cinsti fructul muncii asidue, depusă pe altarul divinei 
arte a sonurilor, în solitudinea celor patru pereţi ai unei odăiţe retrase 
într-o parte a urbei Cluj”5. 


3 Vom utiliza terminologia, corectă gramatical, Hedonisme (cu s şi nu cu z, aşa cum apare în manuscrisul 
compozitorului şi în volumul editat în 1933), preluată ulterior şi de autor, consacrată în Lexiconul lui 
Viorel Cosma: Muzicieni din România. Lexicon bibliografic, vol. IV (H-]), Editura Muzicală, Bucureşti, 2001, 
pp. 99-101. 
1 Cf. Ovidiu Manole, „Convorbire cu compozitorul Vasile Ijac”, în Orizont, Timișoara, XXIII, 4 (219), 1972, 
p. 5. Vasile Ijac rememorează, în interviul acordat lui Ovidiu Manole, şi recitalurile violonistice ale lui 
George Enescu, pe care a avut privilegiul să le asculte în capitala Franţei în perioada petrecută la Schola 
Cantorum (1928-1930). 
5 Nicolae Ursu, „Compozitorul Vasile Ijac”, în Patria, Cluj, anul XV, nr. 61, 18 martie 1933, p. 2. 

Nicolae Ursu sesiza, totodată, preocuparea lui Ijac pentru prelucrarea şi 
adaptarea melosului folcloric în tiparul marilor forme clasice, detaşarea de tarele 
„sămănătorismului” muzical, aflat încă în vogă şi prezent în percepţia generală a 
publicului meloman, dar şi apetenţa pentru a crea, prin unele titluri (Preludiu, Amor, 
La crâşmă, Dans [...])*, precum şi prin imagistica sonoră, de o indubitabilă tentă 
impresionistă, prin sugestii şi corespondențe, senzaţii auditive şi vizuale: 


„Meloplastica viziunilor sale estetice este realizată prin crearea unei 
ortografii muzicale moderne proprii, ritmuri şi măsuri noi, ingeniozităţi 
tehnice, armonii luxuriante, precum şi prin omogenitatea şi complexitatea 
ideii conducătoare, elemente ce denotă cu prisosinţă o individualitate bine 
distinctă în materie de creaţie, consacrându-l pe autor încă de la început ca 
un serios şi adevărat compozitor”. 


ljac a împărtăşit, la Cluj, mirajul sonorităţilor enesciene, cu prilejul 
concertelor susţinute de virtuozul violonist în 18 şi 19 noiembrie 1929, 
exteriorizându-şi veneraţia pentru marele maestru, „ajuns azi la culmile artei 
universale, [...] prin aptitudinile sale de compozitor, dirijor şi virtuoz”, 
în periodicul clujean Patria. 

Ecoul apariţiei Hedonismelor (la aceeaşi editură clujeană văzuse lumina 
tiparului şi o lucrare camerală, partea I, Dor, din În Banat, pentru vioară şi pian) 
reverberase şi la Timişoara, a cărei tumultuoasă şi complexă atmosferă culturală 
crease un climat favorabil unei maxime, sensibile receptivităţi față de tot ceea ce 
reprezenta avangarda în muzica europeană, dar şi cea naţională (să ne amintim de 
surprinzătoarea reacţie, extrem de măgulitoare, a lui Bela Bartok la apariţia, 
la editura timişoreană Moravetz, în 1924, a Suitei de dansuri poporale pentru pian a lui 
Sabin Drăgoi). Sub imperiul aceluiaşi entuziasm care-l animase pe Nicolae Ursu, 
aflată în faţa unei expresii inedite în componistica românească, Alma Cornea 
publicase o recenzie? într-unul din periodicele timişorene. 

Într-un anunţ apărut în Patria, prin care publicul meloman clujean era 
invitat să participe la concertul simfonic desfăşurat sub auspiciile Societăţii 
Filarmonice „Gheorghe Dima”, era menţionată prima audiție a Simfoniei în si minor, 
op. 3, cea dintâi incursiune în universul genului simfonic din partea unui 
compozitor bănăţean (compusă în 1928, prima din suita celor cinci simfonii), 


6 Nicolae Ursu citează, în recenzia sa (op. cit.), şi titlurile unor miniaturi din caietul al II-lea al Hedonismelor 
(Cântec, Basm, Snoave, La moară, Vecernie), publicate însă mai târziu, în 1936, având, probabil, la dispoziţie 
manuscrisul autorului. 

7 Idem. 

8 Vasile Ijac, „George Enescu”, în Patria, Cluj, anul XI, nr. 257, 21 noiembrie 1929, p. 2. George Enescu a 
mai făcut popasuri concertistice, în 1929, la Arad şi în Banat (Timişoara, Lugoj şi Caransebeş); 
cf. Constantin-Tufan Stan, George Enescu. Consonanţe bănățene — cronici, evocări, interviuri, omagii, mărturii, 
ediţia a Il-a revăzută şi adăugită, Editura Eurostampa, Timișoara, 2018. 

°’ Alma Cornea-lonescu, „«Hedonisme», de compozitorul bănăţean Vasile Ijac”, în Vestul, Timişoara, 
anul IV, nr. 778, 4 aprilie 1933, p. 3. 

„a tânărului compozitor Vasile Ijac, unul dintre cei mai dotați absolvenţi de până 
acum ai Conservatorului de Muzică din Cluj. Faptul că însuşi maestrul său de 
compoziţie, d. prof. M. Negrea, dirijorul Filarmonicii, îi va prezenta una din 
multiplele lui lucrări simfonice este o dovadă deplină a seriozităţii muzicale a acestui 
tânăr compozitor, cunoscut, de altfel, publicului românesc încă de acum doi ani, 
când i s-a executat o Rapsodie la Radio Bucureşti, precum şi din câteva cronici asupra 
vieţii muzicale din Paris şi Viena”, pe care le-a publicat, pe vremuri, în paginile 
ziarului nostru”. În consistenta sa cronică publicată în coloanele Patriei, Nicolae 
Ursu sublinia semnificaţia evenimentului reprezentat de prima audiție a Simfoniei I 
(o lucrare amplă, în patru părţi: Allegro moderato — formă de sonată —, Adagio molto — 
lied tripartit —, Allegro scherzando — menuet —, Allegro con brio — rondo), opus zămislit 
de un nume cvasinecunoscut în mediile muzicale clujene, dar „un element cu reale 
însuşiri şi de mari speranţe pentru compoziţia românească”, remarcând elementele 
noi de tehnică componistică (ciclicitatea) în procesul de prelucrare a materialului 
tematic: 


„Prima sa lucrare simfonică, [...] deşi prelucrată, s-ar putea zice, scolastic, 
prin concepţia muzicală a ideii de simfonie, de a conduce în tot cursul 
lucrării aceleaşi elemente componente ale nucleului principal, prin 
plasticitatea temelor alese, prelucrarea lor până la epuizare şi în continuă 
variaţie, bogăţia sonorităţilor şi a armoniei orchestrale, prin coloritul ce 
reiese din fericita combinaţie a diferitelor instrumente, îi atrage definitiv şi 
în mod demn titlul de compozitor” !?. 


Apariţia, oarecum intempestivă, a creaţiei lui Vasile ljac pe scena 
Filarmonicii clujene a fost consemnată şi de pianista Ana Voileanu-Nicoară, 
un cronicar de o indubitabilă probitate profesională, cu fine nuanţări privind 
conţinutul şi semnificaţiile evenimentelor muzicale, extrem de sensibilă la 
coordonatele axiologice ale actului interpretativ: 


„Reţinem îndeosebi numele tânărului compozitor Ijac, a cărui lucrare, cu 
interesante şi rafinate sonorități şi ritmuri altoite pe teme din folclorul 
muzical românesc, conţine mult mai mult decât promisiunea unei viitoare 
interesante personalităţi în lumea muzicală românească” 5. 


1 vezi „Muzica contimporană în Franța”, în Patria, Cluj, anul XII, nr. 37, 17 februarie 1930, p. 2, „Viena, 
oraşul muzicii I”, în Patria, Cluj, anul XII, nr. 100, 9 mai 1930, p. 2, şi „Viena, orașul muzicii II”, în Patria, 
Cluj, anul XII, nr. 101, 10 mai 1930, p. 2. 
1 Autor necunoscut, „Spectacole populare de muzică la Opera Română din Cluj”, în Patria, Cluj, anul 
XVII, nr. 11, 13 ianuarie 1935, p. 4. 
12 Nicolae Ursu, „Pianista Hevesi Piroska şi compozitorul Vasile Ijac”, în Patria, Cluj, anul XVII, nr. 14, 
17 ianuarie 1935, p. 2. 
13 Ana Voileanu-Nicoară, „Cronica muzicală a Clujului”, în Societatea de mâine, Bucureşti, anul XII, nr. 3- 
4, martie-aprilie 1935, pp. 74-75. 

Evenimentul fusese făcut cunoscut şi cititorilor revistei timişorene Fruncea: 


„Noua Simfonie a caransebeşeanului Vasile Ijac, apreciatul absolvent al lui 
Vincent d'Indy la Schola Cantorum din Paris, pentru care nu se află o bucată 
de pâine aici în Banat, a fost cântată cu mare succes de către Orchestra 
Simfonică „Gheorghe Dima” din Cluj, sub conducerea lui Marțian 
Negrea” 14, 


Sonorităţile Simfoniei I, oferite în ambianța unor pagini mozartiene şi 
ceaikovskiene, au trezit entuziasm şi cronicarului altui periodic clujean, România 
nouă, care-i dedica autorului un crochiu biografic, în care era subliniată una dintre 
trăsăturile comportamentale fundamentale ale lui Ijac, modestia, care l-a caracterizat 
de-a lungul întregii sale cariere: 


„O modestie, caracteristică acelora care cred în izbânda finală, l-a ţinut 
departe de larma unei publicități suspecte. Ijac nu şi-a făcut drum cu 
coatele, ce durează atât cât ţine reclama. A preferat drumul plin de greutăţi, 
puse în cale-i fie de nepricepuţi, fie de răutăcioşi. Cei prezenţi [...] au putut 
constata calităţile incontestabile ale talentului lui Ijac” 15. 


Vasile Ijac era binecunoscut în mediile culturale clujene pentru fervoarea 
demersurilor sale publicistice. În februarie 1930, în timpul prezenței sale, în cel de-al 
doilea an, la Schola Cantorum, Ijac îşi exprima impresiile şi aprecierile, în coloanele 
periodicului clujean Patria, asupra curentelor muzicale care dominau viaţa culturală 
pariziană: „curentul” Cesar Franck, reprezentat de Vincent d'Indy, fondatorul 
prestigioasei Schola Cantorum, „descendent, în linie directă, din Wagner şi 
Brahms”, şi „curentul” Claude Debussy, prin care pătrund în muzica cultă vechile 
moduri greceşti, scara hexatonală, armonii rafinate şi feerii de artificii orchestrale 
luxuriante: „totul pentru ilustrarea textului muzical şi ca atenţia auditorilor să fie 
mereu încordată; iată, în câteva cuvinte, caracterizarea echivocului artei moderne” 16. 

În cele două părţi din Viena, oraşul muzicii, Ijac invocă spiritul hegemonic al 
capitalei austriece, care, „conservând mereu aceeaşi înfăţişare de regină, ne oferă 
plăceri auditive de-o ingeniozitate şi eleganţă unice”7. Sunt evocaţi, dintr-o 
perspectivă estetică, prin condensate şi plastice aprecieri critice, Bruckner (care 
reprezintă „personificarea respectului pentru profunzimea frumuseţilor clasice”18), 
Mahler („genialul arhitect al simfoniei moderne”, promotorul spiritului ironic, unde 
este „de-un diabolism grotesc şi bizar”), Max Reger (care, „prin spontaneitatea 


77 a. 


14 Autor necunoscut (pseudonim Eusebius), „Din manifestările geniului muzical al Banatului”, în Fruncea, 
Timișoara, anul II, nr. 18, 4 mai 1935, p. 3. 

15 Autor necunoscut, „Compozitorul Ijac”, în România nouă, Cluj, anul III, nr. 15, 19 ianuarie 1935, p. 2. 

16 Vasile Ijac, „Muzica contimporană în Franţa”, în Patria, Cluj, anul XII, nr. 37, 17 februarie 1930, p. 2 

17 Vasile Ijac, „Viena, orașul muzicii I”, în Patria, Cluj, anul XII, nr. 100, 9 mai 1930, p. 2. 

18 Ibidem. 

19 Ibidem. 

invenţiunilor şi originalitatea stilului său, e numit Bach al timpurilor moderne”20), 
Richard Strauss („adevăratul creator al poemului simfonic, fiindcă, în această 
direcţie, tot ce a creat constituie forma definitivă”, cel care, „în circumstanţe 
ciclopice, a creat curentul său naturalist, acest Heracle al timpurilor moderne, 
considerat azi cel mai mare compozitor contemporan, [...] care excelează în 
descrierea unor scene, fie simple, fie filozofice, degajând cu facilitate sensul general, 
viața interioară”2!) şi Arnold Schönberg. Referindu-se la Gurrelieder (opus pentru 
solişti, coruri şi orchestră, din perioada tonală, postromantică), Ijac subliniază 
caracterul expresionist al unei lucrări „de-o extravagantă originalitate, cu o bază 
adevărat romantică, de-o intensitate şi exaltare nenaturală. [...] se pare că fantezia 
artistică şi puterea de imaginaţie sunt lăsate liber expansiunii aparatului tehnic. 
Exaltarea la el merge până la contopirea contururilor sonore. Deasupra acestei 
manifestații nu mai există frumos”. Raportându-se la Verklärte Nacht, Ijac 
receptează just, sub aspect stilistic, proiecția sonorităţilor wagneriene („ambele 
opuri sunt întârziatele flori ale dezvoltării stilului wagnerian”) şi noile categorii 
estetice („lirismul  extaziat” şi  „pesimismul de-o senzație dramatică 
înspăimântătoare”) statuate de reprezentantul Noii Şcoli Vieneze, dar deplânge 
totuşi demersul componistic schânbergian („azi a uitat, ca un fanatic, tot trecutul 
muzical, [...] în ochii lui toate acestea sunt simple fantome ale trecutului”). 
Reformarea radicală a elementelor de limbaj şi tehnică componistică (dezagregarea 
principiului tonalităţii, cu dramatice consecinţe pe plan melodic, armonic şi 
contrapunctic), pe fundamentul unor noi postulate estetice, lasă totuşi loc unei 
aprecieri concluzive pozitive din partea lui Ijac, un sensibil observator şi receptor al 
fenomenului muzical vest-european din prima jumătate a secolului XX: „Schönberg, 
în tot cazul, este un adevărat artist genial, cu enorme cunoştinţe” 3%. 

Spirit polemic, intransigent, sensibil la orice gen de derapaje sociale sau 
culturale, Vasile Ijac pleda, în presa clujeană, pentru reluarea activităţii Societăţii 
Filarmonice „Gheorghe Dima” (suspendată în urmă cu doi ani)%, pentru fondarea 
unei reviste muzicale”, dar îşi exprima şi compasiunea pentru decesul lui Eusebie 
Mandicevschi, în memoria căruia publicase un amplu articol omagial”. Mai târziu, 
în 1941, Ijac va achiesa, formal, la un demers asemănător celui pe care el însuşi 
încercase să-l promoveze la Cluj, iniţiat, de data aceasta, de Filaret Barbu (care avea 
mai vechea experienţă a editării, la Lugoj, a Revistei Corurilor şi Fanfarelor Române din 
Banat, o prezenţă singulară în peisajul publicistic muzical bănăţean în limba română, 


2 Vasile Ijac, „Viena, orașul muzicii II”, în Patria, Cluj, anul XII, nr. 101,10 mai 1930, p. 2. 
21 Ibidem. 
22 Ibidem. 
23 Ibidem. 
24 Vasile Ijac, „O lacună muzicală”, în Patria, Cluj, anul XI, nr. 24, 1 februarie 1929, p. 2. 
25 Vasile Ijac, „Necesitatea unei reviste muzicale”, în Patria, Cluj, anul XI, nr. 23, 30 ianuarie 1929, p. 2. 
2 Vasile Ijac, „Figuri reprezentative. Eusebie Mandicevschi”, în Patria, Cluj, anul XI, nr. 225, 12 octombrie 
1929, p. 2. 

însă cu o apariţie temporară şi neconcludentă, sub aspectul calităţii şi al 
reprezentativităţii), care dorea înființarea unei reviste muzicale de anvergură 
naţională sub titulatura „România muzicală”, proiect rămas, din păcate, la nivelul 
unor principii teoretice, niciodată puse în practică. Muzicianul lugojean încerca, 
printr-o misivă adresată lui Sabin Drăgoi, să polarizeze interesul şi să determine 
diligenţele unui larg grup de personalităţi ale muzicii româneşti, în frunte cu George 
Enescu, pentru punerea în practică a unor principii editoriale: astfel, proiectata 
revistă urma să apară „pe orizontul frontierei de vest, fiind aşezată pe fundamentul 
istoric al folclorului bănăţean, scrisă de muzicienii transilvăneni grupaţi, în mare 
parte, în jurul instituţiilor muzicale din Timişoara, cum şi cu ajutorul celor mai bune 
condeie din Bucureşti şi din celelalte centre din ţară”. Se dorea un impact 
internaţional al periodicului, prin aportul unor corespondenţi din câteva importante 
centre culturale vest-europene, stabilindu-se şi câteva rubrici permanente în 
corpusul revistei: editorial, studii de folclor, articole de specialitate, profilul unor 
compozitori autohtoni şi străini, cronică muzicală despre evenimentele din Capitală, 
o cronică din provincie, cronica Operei Române din Cluj la Timişoara, o cronică 
externă, cronici Radio din ţară şi străinătate şi o rubrică destinată educaţiei muzicale. 
Se propunea, totodată, şi editarea unui supliment, în care să fie tipărite diferite 
creaţii muzicale. 

Apărut impetuos, ca un eclatant produs al şcolii muzicale clujene, pe scena 
vieţii muzicale româneşti interbelice, Vasile Ijac, artist înzestrat cu mari şi complexe 
disponibilităţi, a atras atenţia, de la început, printr-un evident talent şlefuit şi 
dinamizat la Paris, la Schola Cantorum, într-o efervescentă atmosferă muzicală. 
Oraşul luminilor, dar şi celelalte centre muzicale europene în care a călătorit, i-au 
prilejuit cunoaşterea curentelor artistice avangardiste din sfera artelor plastice şi cea 
muzicală, care au influenţat, într-o oarecare măsură, şi limbajul său componistic în 
prima sa etapă creatoare. Activitatea sa muzicală s-a manifestat pe multiple planuri: 
compoziţie (cu o surprinzătoare primă audiție, în 1932, a Rapsodiei bănățene, 
transmisă la Radio Bucureşti, în interpretarea Orchestrei Societăţii Române de 
Radiodifuziune), muzicologie (o prodigioasă activitate publicistică, în presa clujeană 
şi timişoreană, dedicată unor aplicate crochiuri de istorie a muzicii, eseurilor cu tentă 
estetico-filozofică, dar şi cronicilor muzicale, prin care s-a dovedit un fin şi 
competent observator şi analist al variatelor şi bogatelor evenimente muzicale din 
perioada interbelică) şi amplul şi consistentul demers didactic, o adevărată vocaţie 
încununată prin accederea în corpul profesoral de elită al învăţământului muzical 
superior timişorean. Revendicându-se, în perioada de maturitate, neoclasicismului 
şi recunoscând justețea parcursului componistic enescian, detaşat de ispitele 
curentelor care propuneau, în prima parte a secolului XX, o nouă viziune asupra 
spaţiului şi mesajului sonor, prin abrogarea tonalității, a armoniei şi a structurilor 


2 Vasile Ijac, Scrisoare către Sabin Drăgoi, Timişoara, 1 iulie 1941, arhiva familiei Miloia. 

arhitectonice de tip clasic (Enescu, la rândul său, repudiase posibilitatea aplicării 
tehnicii seriale, văzută ca o concesie gratuită făcută modernismului?), Vasile Ijac a 
fost organic ancorat în sfera principiilor componistice promovate de principalii 
reprezentanţi ai şcolii naţionale de compoziţie. Studiile efectuate la Schola 
Cantorum, sub îndrumarea lui Vincent d'Indy, i-au deschis orizonturi noi în arta 
orchestraţiei şi perspectiva abordării formelor mari, aplicate în premieră în muzica 
bănățeană, prin Simfonia I, apoi Simfonia a Il-a, care, prin menţiunea I onorifică 
conferită de prestigiosul juriu prezidat de George Enescu la ediţia din 1937 a 
Premiului Naţional de Compoziţie, l-a consacrat ca pe unul dintre reprezentanţii de 
seamă ai muzicii româneşti, alături Zeno Vancea, Eugen Cuteanu şi Mircea Popa, 
sub aura protectoare a maeştrilor Tiberiu Brediceanu şi Sabin Drăgoi. 

